b'\n_START_ARTICLE_\nDipa Nusantara Aidit\n_START_PARAGRAPH_\nDipa Nusantara Aidit (30. hein\xc3\xa4kuuta 1923 \xe2\x80\x93 22. marraskuuta 1965) oli indonesialainen poliitikko. H\xc3\xa4n johti Indonesian kommunistista puoluetta (PKI) vuodesta 1951 alkaen ja nosti sen maailman kolmanneksi suurimmaksi kommunistipuolueeksi Neuvostoliiton ja Kiinan kommunistisen puolueen j\xc3\xa4lkeen. Vuonna 1965 PKI:lla oli 3,5 miljoonaa j\xc3\xa4sent\xc3\xa4 ja noin 20 miljoonaa kannattajaa. Aidit toimi yhteisty\xc3\xb6ss\xc3\xa4 presidentti Sukarnon demokraattisesti johdetun hallinnon kanssa, ettei joutuisi konfliktiin muslimien tai armeijan kanssa. H\xc3\xa4net surmattiin vuoden 1965 vallankaappausyrityksen j\xc3\xa4lkiselvittelyn yhteydess\xc3\xa4._NEWLINE_Aidit liittyi kommunistipuolueeseen 1943 ja tuli sen p\xc3\xa4\xc3\xa4sihteeriksi 1954. Parlamenttiin h\xc3\xa4n nousi 1956. Kes\xc3\xa4ll\xc3\xa4 1963 Aidit pyrki v\xc3\xa4litt\xc3\xa4m\xc3\xa4\xc3\xa4n Neuvostoliiton ja Kiinan kansantasavallan v\xc3\xa4lisess\xc3\xa4 ideologisessa kiistassa. H\xc3\xa4nen itsens\xc3\xa4 katsottiin olevan aatemaailmaltaan l\xc3\xa4hemp\xc3\xa4n\xc3\xa4 Pekingi\xc3\xa4 kuin Moskovaa. Aiditin johdolla Indonesian kommunistit vastustivat Malesian liittovaltion muodostamista.'